OpenLLM-France/wikimedia huggingface dataset:
# ItzuL posta-zerrenda

Itzul posta zerrenda Euskal Itzultzaile, Zuzentzaile eta Interpreteen Elkarteak (EIZIE) sortu zuen 2004an. Bere helburua da euskal itzultzaileen lagungarri izatea, eguneroko lanean sortu ohi diren arazoak beste lankide itzultzaileen laguntzaz konpondu eta eztabaidatzeko foro elektronikoa eskaintzen baitu.
ItzuL posta-zerrenda publiko, ireki eta moderatu gabea da. Harpidedunek zerrendara bidalitako mezuak automatikoki banatzen zaizkie zerrendakideei, inolako giza ukiturik gabe.

## Mezuak irakurtzeko aukerak

ItzuL-ek irakurtzeko hainbat aukera eskaintzen ditu
* Helbide elektroniko batean mezuak jaso eta bidaltzeko aukera ematen du, zerrendara harpidetuz gero.
* Zerrendara bidalitako mezuak irakur daitezke Interneteko helbide honetan: https://postaria.com/pipermail/itzul/
* Euskalbar tresna-barran integratuta dago.
* Google-n ‘Site’ erabiliz egin daiteke bilaketa, gune jakin batean. Adibidez, 'servidumbre' hitza ItzuLen artxiboan agertu den begiratzeko, honela idatzi bilatzailean: servidumbre site:https://postaria.com/pipermail/itzul/

## Euskarazko posta zerrendetako beteranoetako bat

Euskarazko lehen posta zerrenda EuskaraZ izan zen. Hiru urte lehenago, 1993ko abenduan, Basque-L zerrenda sortu zuten New York-eko unibertsitate batean, Euskal Herriari buruzkoa zen baina ez zen euskarazko posta zerrenda.
Udako Euskal Unibertsitateak 2001eko EuskaraZ zerrenda moderatu gabea kudeatzeari utzi ondoren Uztargi zerrenda moderatua sortu zuen. Iritziak publikoki konpartitu eta eztabaidatzeko bide bat izan ziren posta zerrendak, baina blogak etorri zirenean panorama aldatu zen gero. Esaterako Sustatu blogean argitaratzen hasi ziren, egile bakoitzak bere izenarekin.
Hasierako garai haietan sortutako posta-zerrenda gehienak desagertu dira gero, baina horretan salbuespena da Itzul zerrenda, 20 urte baino gehiago pasata oraindik bizirik dirau eta.

## Erreferentziak

* ↑ «The ItzuL Archives» postaria.com (Noiz kontsultatua: 2025-01-07).
* ↑ (Ingelesez) Arantzabal, J.. (2009-06-04). «Internet elkarrizketa da (J. Aranzabal)» SlideShare (Noiz kontsultatua: 2024-09-16).

## Ikus, gainera

* EuskaraZ
* Sustatu
* EIZIE
* Gotzon Egia

## Kanpo estekak

* ItzuL posta-zerrenda EIZIE
* Itzulpengintzako posta-zerrendak EIZIE
# J. Lee Thompson

John Lee Thompson (Bristol, 1914ko abuztuaren 1a – Sooke, Columbia Britainiarra, 2002ko abuztuaren 30a) britainiar zinema zuzendari, gidoilari eta ekoizlea izan zen.
Thriller eta akziozko eta abenturazko filmen zuzendari emankorra izan zen.

## Filmografia
### Gidoilaria

* The Price of Folly (1937)
* The Middle Watch (1940)
* Last Holiday

### Zuzendaria
#### 1950eko hamarkada

* Murder Without Crime (1950)
* The Yellow Balloon (1953)
* For Better, for Worse (1954)
* The Weak and the Wicked (1954)
* As Long as They're Happy (1955)
* An Alligator Named Daisy (1955)
* Yield to the Night (1956)
* The Good Companions (1957)
* Woman in a Dressing Gown (1957)
* Ice Cold in Alex (1958)
* North West Frontier (1959)
* No Trees in the Street (1959)
* Tiger Bay (1959)

#### 1960ko hamarkada

* I Aim at the Stars (1960)
* The Guns of Navarone (1961)
* Cape Fear (1962)
* Taras Bulba (1962)
* Kings of the Sun (1963)
* What a Way to Go! (1964)
* John Goldfarb, Please Come Home (1965)
* Return from the Ashes (1965)
* Eye of the Devil (1967)
* Mackenna's Gold (1969)
* Before Winter Comes (1969)
* The Chairman (1969)

#### 1970eko hamarkada

* Country Dance (1970)
* Conquest of the Planet of the Apes (1972)
* A Great American Tragedy (1972) (TB)
* Battle for the Planet of the Apes (1973)
* Huckleberry Finn (1974)
* The Reincarnation of Peter Proud (1975)
* Widow (1976) (TB)
* St. Ives (1976)
* The White Buffalo (1977)
* The Greek Tycoon (1978)
* The Passage (1979)

#### 1980ko hamarkada

* Caboblanco (1980)
* Happy Birthday to Me (1981)
* 10 to Midnight (1983)
* The Evil That Men Do (1984)
* The Ambassador (1984)
* King Solomon's Mines (1985)
* Murphy's Law (1986)
* Firewalker (1986)
* Death Wish 4: The Crackdown (1987)
* Messenger of Death (1988)
* Kinjite: Forbidden Subjects (1989)

## Kanpo estekak

* Datuak: Q456979
# Edith Bolling Galt Wilson

Edith Wilson, Edith Bolling jaioa (Wyrheville, Virginia, 1872ko urriaren 15a – Washington, 1961ko abenduaren 28a) AEBetako lehen dama izan zen 1915etk 1921ra.
Virginiako esklaboen eta Amerikako Estatu Konfederatuen aldeko familia bateko hamaika seme-alabetatik zazpigarrena izan zen. Edithek etxean ikasi zuen irakurtzen eta ikasten, baina heziketa formal gutxi izan zuen. 1896ko apirilean Norman Galtekin ezkondu zen eta 1908an Galt hil zen. 1915ean Woodrow Wilson presidente alargunarekin ezkondu zen. 1919an Wilsonek bihotzekoak eman ondoren, Edith presidentearen arazoez eta komunikazioez arduratu zen. 1925ean Woodrow Wilsonengandik alargundu zen.
* Datuak: Q255169
* Multimedia: Edith Bolling Galt Wilson / Q255169
# Lena Horne

Lena Mary Calhoun Horne (1917ko ekainaren 30 - 2010eko maiatzaren 9) estatubatuar abeslari, aktore, dantzari eta eskubide zibilen mugimenduko aktibista izan zen. Horneren ibilbidea luzea izan zen, 70 urte baino gehiagoz film, telebista eta antzokietan aritu baitzen. Hamasei urte zituela Cotton Clubeko abesbatzan hasi zen, ondoren nightclubetan aritu zen Hollywooden eta Broadwayn ibili aurretik.
Afro-amerikar antzezle gisa, eskubide zibilen mugimenduarekin bat egin zuen, eta 1963ko Lanaren eta Askatasunaren aldeko Washingtonera Martxan hartu zuen parte. Ondoren nightclubetara itzuli zen, eta telebistan aritu zen, hainbat disko argitaratu zituen bitartean. 1980ko martxoan erretiratuko zela esan zuen, baina ondoren Lena Horne: The Lady and Her Music antzezlana aurkeztu zuen, 300 aldiz antzeztu zena Broadwayn. Ondoren, tour bat antolatu zuen show berberarekin, sari eta laudorio asko jaso zituena. 1990ko hamarkadatik aurrera noizbehinka abesti berriak grabatu zituen, eta 2000ko hamarkadan utzi zuen bizitza publikoa.

## Erreferentziak

* ↑ Gavin, James. (2009). Stormy weather: the life of Lena Horne. (1st Atria Books hardcover ed. argitaraldia) Atria Books ISBN 978-0-7432-7143-1. PMC 232979128. (Noiz kontsultatua: 2024-06-23).
* ↑ Haskins, James; Benson, Kathleen. (1984). Lena: a personal and professional biography of Lena Horne. Stein and Day ISBN 978-0-8128-2853-5. (Noiz kontsultatua: 2024-06-23).

## Kanpo estekak

* Datuak: Q112307
* Multimedia: Lena Horne / Q112307
# Chuck Close

Charles Thomas "Chuck" Close (Monroe, Washington, 1940ko uztailaren 5a – Oceanside, New York, 2021eko abuztuaren 19a) estatubatuar artista izan zen.
Umetatik gaixotasun neuromuskular bat izan zuen eta, dislexia zela eta, emaitza txikiak izan zituen eskolan. 1962an Washingtongo Unibertsitatean graduatu zen. Yaleko Unibertsitatean eta Vienako Arte Ederren Akademian ere ikasi zuen. Estatu Batuetara itzuli zenean, arte irakaslea izan zen Massachusettseko Unibertsitatean eta 1967an New Yorken kokatu zen.
Margolaria, artista bisuala eta argazkilaria izan zen. Estilo abstraktuan, fotorrealistan eta hiperrealistan tamaina erraldoiko erretratuak eta autoerretratuak egiteagatik nabarmendu zen.
* Datuak: Q453883
* Multimedia: Chuck Close / Q453883
# Willi Ritschard

Willi Ritschard (Deitingen, 1918ko irailaren 28a – Grenchenberg, 1983ko urriaren 16a) suirzar politikaria izan zen. Suitzako Konfederazioko presidentea izan zen 1978an.
Zapatari ezkertiar baten semea izan zen eta hamasei urterekin umezurtz geratu zen. Berokuntzako ingeniari ikasketak egin zituen, baina berehala sindikalismoan hasi zen. Langileen eskubideen defentsa defendatu zuen, kaleetako borroka baino eraginkorragoa den Alderdi Sozialdemokratarekin elkartuta. Langileen hezkuntza eskola bat ezarri zuen eta langile eskolen garapen elkarteko buru izan zen.
1955ean Kontseilu Nazionaleko kide hautatu zuten. 1963ra arte egon zen han, eta langileen eskubideak eta langile atzerritarren mugak defendatu zituen. Energia nuklearra ere defendatu zuen. 1964an Solothurn kantonamenduko gobernuko kide hautatu zuten.
1974tik hil zen arte Kontseilu Federaleko kide izan zen eta Suitzako gobernuko lehen langile-klaseko kidea izan zen. 1978an herrialdeko presidente kargua bete zuen. Mendi txango batean hil zen.

## Kanpo estekak

* Datuak: Q115546
* Multimedia: Willi Ritschard / Q115546
# Arca di san Donato

Arca di san Donato (italieraz San Donatoren kutxa) delakoa Donato santu katolikoaren hondarrak gordetzeko egin zuten monumentua da, Arezzoko katedralean kokatua. Elizako aldare nagusia ere bada, absidearen erdian kokatua.

## Ezaugarriak

1289. urtea baino lehenagokoa da aldarea, berez, eta hiru aldetan zutabe txikiz eusten diren arku zorrotzez apainduta dago. Haren atzean itsatsia ageri da Donatoren arka edo kutxa, 1362an jada dokumentatutako haitzurdiezko lan paregabea, baina aurretiazko fase ezberdinen aztarnak ere badituena. San Donato gotzainaren oroimenez eraiki zen, 363an Arezzon hil zen martiria: gorpuzkinak erlikia gisa arka barruan daude, salbu eta burua.
Marmolezko monumentua hamabi zutabek osatzen dute, eta bakoitza erpin eta pinakulu gotikoetan burutua dago. Lan honen sorreran Siena, Florentzio eta Arezzoko artistek parte hartu zuten XIV. mendean zehar. Beheko banda Agostino di Giovanni eta Agnolo di Venturarena da, XIV. mendearen lehen erdikoa, eta horren gaineko bandan dauden erliebeak (zeinetan erdiko nabarmenean Madonna eta Haurra irudikatzen diren), Giovanni di Francesco eta Betto di Francescorenak dira nagusiki, XIV. mendearen bigarren erdikoak. Arkaren atzealdea San Donatoren bizitzako eszenekin apainduta dago, bere dekapitazioa ageri da kasu.

## Iruditegia

* Erdiguneko erliebea, madonna eta haurra.
* Albotik ikusia.
* Atzealdearen bista.
* San Donatoren dekapitazioa eta beste eszena batzuk.

## Erreferentziak

* ↑ «Cattedrale dei Santi Pietro e Donato» web.archive.org 2015-07-12 (Noiz kontsultatua: 2025-01-07).
* ↑ (Italieraz) «San Donato di Arezzo» Santiebeati.it (Noiz kontsultatua: 2025-01-07).
* ↑ (Ingelesez) Lombardi, Laura. «Un’Arca di luce per valorizzare Arezzo - Il Giornale dell'Arte» www.ilgiornaledellarte.com/Articolo/UnArca-di-luce-per-valorizzare-Arezzo (Noiz kontsultatua: 2025-01-07).

## Kanpo estekak

* Datuak: Q120667773
* Multimedia: Cathedral (Arezzo) - Main altar / Q120667773
# Felix Frankfurter

Felix Frankfurter (1882ko azaroaren 15a, Viena, Austriar-Hungariar Inperioa - 1965eko otsailaren 22a, Washington Hiria), austriar jatorriko estatubatuar legelari bat izan zen.
1939-1962 artean Ameriketako Estatu Batuetako Gorte Gorenaren epailea izan zen.
Mugimendu sionistaren ekintzaile oso aktiboa izan zen, AEBetan sionismoaren alde Louis Brandeis epaile sionistarekin estuki elkarlanean jardun zuen.
* Datuak: Q1403472
* Multimedia: Felix Frankfurter / Q1403472
# Euskal Iraultzarako Alderdia

Euskal Iraultzarako Alderdia (EIA) Hego Euskal Herriko alderdi politikoa zen, ETAren VII. biltzar nagusiaren ondorioz sortua (Gallarta, 1977). Oinarri ideologikoak Eduardo Moreno Bergaretxe "Pertur"ek ezarri zituen.
Euskadi askatzeko euskal langileriak eginiko borrokaren ondoren euskal estatu independentea sortzea zen alderdiaren helburua, nazio- eta klase-arazoa batuz. 1977an, EMKrekin batera Euskadiko Ezkerra (EE) koalizioa sortu, eta Madrilgo Parlamenturako hauteskundeetan parte hartzea erabaki zuen.
1978an alderdia legeztatu eta 1979an burutu zuen lehenengo biltzar nagusia, eta bere oinarriak ezarri zituen: Euskal Herrirako independentzia eta sozialismoa ziren helburu; ondoko urteetan marxismo-leninismoa laga, eta eurokomunismorantz lerratu zen.
1982an EE alderdi bihurtzearekin batera EIA desegin egin zen.

## Ikus, gainera

* Hordago (argitaletxea)

## Kanpo estekak

* Javier Merino, "El espejismo revolucionario: la izquierda radical ante ETA", Cuadernos Bakeaz, nº 94, 2009
* Gaizka Fernández Soldevilla, "El nacionalismo vasco radical ante la transición española", Historia contemporánea, ISSN 1130-2402, Nº 35, 2007, pp. 817-844
* Gaizka Fernández Soldevilla, "Agur a las armas. EIA, Euskadiko Ezkerra y la disolución de ETA político-militar (1976-1985)", Sancho el sabio, ISSN 1131-5350, Nº 33, 2010, pp. 55-96
* Datuak: Q3322771
# Karlos Maria Borboi Austria-Estekoa

Karlos Maria Borboi Austria-Estekoa (Ljubljana, 1848ko martxoaren 30a – Varese, 1909ko uztailaren 18a), bere burua «Madrilgo duke» izendatua, Karlos VII.a Espainiakoa izenaz errege-nahi karlista izan zen (1868- 1909) eta baita Karlos XI.a Frantziakoa eta VI.a Nafarroakoa errege-nahi legitimista (1887–1909) ere.

## 1875eko Gernikako hitzaldia

Bigarren Karlistaldian, Karlos VII.a ezaguna egin zen. Urte horietan Espainiako lehendakaria bezainbeste botere eta onarpen izan zuen. Orduan egin zuen hitzaldi hau:
- Karlos VII.ak 1875eko uztailaren 3an Gernikako Juntetxean foruak betetzea zin egin zuenean egindako hitzaldia:
≪Nire Bizkaiko Jaurerri txit noble eta txit prestuko elizate, uri, hiri eta kontzejuetako eskudunok.
Zuen foruak, usadioak eta ohitura onak betetzea zin egin ondoren, nire barruan dudan poza ikaragarria da; eta Europari begira ematen duzuen ikuskizuna itzela eta dotorea da, Jaun legitimoa duzuena zuen askatasunen zuhaitz sakratuaren azpian aldarrikatu duzue eta.
Eskerrak ematen dizkizuet nire izenean eta Espainia katolikoaren izenean; adoretsu eta kementsu ari da nire Kausaren alde, hau da, Jainkoaren eta nire Aberriaren kausaren alde.
Nire gogoa handitu egiten da hain ikuskizun ederraren aurrean eta laster,oso laster, garaipenerantz eramango ditut gudaroste saiatuak; eta borroka denboran, eta bai bake denboran ere, nire bihotzak gogoan izango zaituzte zuok eta zuon seme-alabak, hain eskuzabal jokatu eta odola borroka zelaietan isuri duzuenok (...)≫.
Ferrer, M.: Escritos políticos de Carlos VII. Madril, Editora Nacional, 1957, 89.or.

## Familia

Carlos María de los Dolores Juan Isidro José Francisco Quirín Antonio Miguel Gabriel Rafael de Borbón y Austria-Este bataiatua, aita Joan Karlos Maria Isidro Borboi eta Bragançakoa eta ama Beatrix Austria-Estekoa izan zituen. Gurasoak banandu zirenean, amarekin Modenan bizi eta gero, Pragan, Venezia eta Vienan ikasi zuen.
1867an Margarita Borboi-Parmakoa ezkondu eta bost seme-alaba izan zituen:
* Blanka (1868–1949).
* Jakue (1870–1931), buruzagi karlista.
* Elvira (1871–1929).
* Beatrix (1874–1961).
* Alizia (1876–1975).
1893an alargundu ondoren, Berta Rohangoarekin (1860-1945) ezkondu zen baina ez zuten seme-alabarik izan.
* Karlos VII. aren karikatura.
* Karlos VII.a bere ofizialekin Bigarren Karlistaldian.
* Karlos VII.aren erretratua Lizarrako Karlismoaren Museoan.
* Datuak: Q358875
* Multimedia: Carlos de Borbón / Q358875
# Zalduako aztarnategia

Zalduako aztarnategia Aurizberri eta Auritz herrien arteko Zaldua izeneko sail batean dagoen aztarnategi arkeologikoa da, Ibañetako pasabidearen magalean kokatua eta hiri erromatarra izandakoa. Egun Aranzadi Zientzia Elkarteak eta Londresko MOLAk elkarlanean induskatzen dutena, Oihane Mendizabalen zuzendaritzapean.
Zalduako aztarnategian erromatar garaiko hiri baskoia azaleratzen ari da. Hasieran, testu-iturrietan aipatzen zen Iturissarekin identifikatu zen, baina oraingoz, ezin da ezer ziurtzat eman. Hiriak 400 urte inguruko iraupena izan zuela uste dute arkeologoek, hau da, I. mendetik Erromatar Inperioaren gainbeheraraino. Astorgatik Bordelera zihoan erromatar galtzadaren alboan zegoen.
Mende askoan lurpean ezkuturik izan eta gero, Zalduako hiria 1986-1989 bitarteko indusketa kanpainetan agertu zen, erromatar aztarnak aurkitu baitzituzten; gero, 2011n eta 2012an, Aranzadi Zientzia Elkarteko arkeologoek hura herri erromatar bat zela baieztatu zuten, miliarioak eta beste hainbat arrasto aurkitu zuten inguruan, bai eta erromatar garaiaren aurretikoa izan litekeen baskoi herri baten ustezko hondarrak ere. Aranzadikoen iritziz, erromatarrek baskoien herri hartan ostatuak egin zituzten, bidean atseden hartzeko. Soldaduak ere izaten ziren, eta urteen joan-etorrian herria zabalduz joan zen, hiri bihurtzeraino. Adituek diotenez, baskoi soldaduak ziren, Erromaren zerbitzura zihardutenak.
Euskal Herriko historiaren berri jakiteko oso aurkikuntza garrantzitsua da, herri hura baskoien lurraldearen erdialdean zegoelako. Erromatarrek hasieran aterpe-leku eta gerora hiri izan zena altxatu aurretik, baskoien bizitoki izan zen. Gainera, etorkizuneko ikerketari begira, potentzialtasun handia duela uste dute arkeologoek, aukera handia ematen baitu erromatar garaiari buruz, euskara arkaikoari eta latinari buruzko datuak lortu ahal izateko.

## Erreferentziak

* ↑ (Gaztelaniaz) Sandonís, Oihane Mendizabal; Garcia-Garcia, Ekhine; Txoperena, Juan Mari Martinez; Zubiria, Rafa; Mauleon, Juantxo Agirre. (2020). «Zalduako aztarnategi arkeologikoa: 2020ko indusketa kanpaina» Trabajos de Arqueología Navarra (31 32): 253–260. doi:10.35462/TAN31-32.13. ISSN 2530-5816. (Noiz kontsultatua: 2023-07-18).
* ↑ «Iturissa» Gran Enciclopedia Navarra. http://www.enciclopedianavarra.biz/navarra/iturissa/9856/1/.
* 1 2 Senar, Joxerra. (2012-10-06). «Iturissa, beste aztarna iturri bat» Berria.
* ↑ Senar, Joxerra. (2012-10-05). «Aurizberriko Iturissa aztarnategiaren "potentzialitatea" nabarmendu du Aranzadik» Berria.
* ↑ Muez, Mikel. (2012-10-05). «Iturissa, la nueva ciudad romana del Pirineo» Cadena SER.

## Kanpo estekak

* Aranzadi Zientzia Elkartea: Zaldua.
* Datuak: Q120333907
# Mugarriluze

Mugarriluze mendi ezberdinen izena izan daiteke:
* Mugarriluze: Elgeako mendilerroko mendia.
* Mugarriluze: Ganekogorta mendilerroko mendia.
* Mugarriluze: Nafarroako Oltzan (Zendean) dagoen leku bat.
* Mugarrilzue: Hiriberri (Artzibar)-etik gertu dagoen leku bat. Bertan erromatar garaiko miliario bat aurkitu zen, Ab Asturica Burdigalam (Iter XXXIV) erromatar galtzadako miliarioa.

## Ikus, gainera

* Mugarriluze zutarria
* ↑ «Mugarriluze - Lugares - EODA» www.euskaltzaindia.eus (Noiz kontsultatua: 2025-01-07).
# Narutomaki

Naruto (ナルト/なると) edo Narutomaki (鳴門巻き/なると巻き) kamaboko mota bat da, hau da, arrainezko surimi ondu japoniarra. Hodei itxurako trontza bakoitzak kiribil arrosa edo gorri bat du, zeinak Narutoko zurrunbilo ezagunen antza omen dutenak.
Naruto ohiko osagaia da japoniar ziriol-zopatan, esaterako Tokio estiloko ramen zopatan. Japoniako zenbait eskualdetan, oden eta nimono plateretan ere darabilte.

## Prestaketa

Prestatzeko, arrain-orea lurrunetan egosten da eta gero prentsatzen da. Belar usaintsuekin edo beste osagai batzuekin nahastu, eta bildu egiten da berriro prentsatzeko. Bilkia hoztu eta xerratan mozten denean, betegarriak marrazkiak egiten ditu horietako bakoitzean.

## Irudiak

* Miso ramen batean
* Kitsune udon batean
* Wonton batean
* Yakisoba zopetan
* Narutomaki bat xerratu gabe

## Kultura

Naruto jakiak eta haren itxurak "Naruto" mangako Naruto Uzumaki pertsonaia nagusiaren izena inspiratu du.

## Erreferentziak

* ↑ (Frantsesez) Masashi, Kishimoto. (2009). Le Secret du kaléidoscope hypnotique…!!. Bruxelles/Paris: Kana, 185 or. ISBN 978-2-505-00599-5. OCLC .718229348.

## Kanpo estekak

* Datuak: Q733844
* Multimedia: Narutomaki / Q733844
# Henriette Kamia

Henriette Kamia (Fatu Hiva, 1955) Polinesia Frantseseko irakaslea eta pertsona desgaituen eskubideen aldeko ekintzailea da. Te Niyu o Te Huma federazioko presidentea da.

## Bizitza

Markesetako Fatu Hiva uhartean jaio zen eta Hiva Oako Santa Ana eskolan eta Papeeteko La Mennais ikastetxe katolikoan ikasi zuen. Irakasle moduan trebatu zen, baina ikusmena galdu zuen irakaskuntzako lehen urtean. Frantzian Braille sistema ikasi ondoren, Tahitira joan zen Pīraʻeko Entzumen eta Mintzamena Hezkuntza Zentroan ikusmen-urritasuna duten ikasleei irakastera. 1987an Huma Mero federazioko presidente bihurtu zen. Orduz geroztik Polinesiako Kirol Egokituen Federazioko presidentea eta Polinesia Frantseseko Olinpiar Batzordeko presidenteordea izan da. 2015ean Te Niu o Te Huma federazioko presidente izendatu zuten.

## Sariak

2001ean Tahiti Nui ordenako zaldun bihurtu zen, 2017ko abenduan ofizial izendatu zuten, eta 2022ko abenduan komandante izatera iritsi zen.
2010ean Ohorezko Legioko zaldun izendatu zuten, eta 2021ean ofizial. 2022an domina eman zioten.
2023ko ekainean, Ozeaniako Emakume Frakofonoen Batasunak Poerava saria eman zion.

## Erreferentziak

* 1 2 3 4 (Frantsesez) «Henriette Kamia, une autre façon de voir» Tahiti Infos 2021-06-02 (Noiz kontsultatua: 2025-01-07).
* 1 2 (Frantsesez) «Henriette Kamia, une force au service des personnes porteuses de handicap» Femmes de Polynésie 2023-06-20 (Noiz kontsultatua: 2025-01-07).
* 1 2 (Frantsesez) «Henriette Kamia reçoit la légion d’honneur» TNTV 2022-01-08 (Noiz kontsultatua: 2025-01-07).
* 1 2 (Frantsesez) «Henriette Kamia a reçu sa médaille d’officier de la Légion d’honneur» Fédération Te Niu O Te Huma 2022-01-10 (Noiz kontsultatua: 2024-01-07).
* ↑ (Frantsesez) «Henriette Kamia, la voie de l'inclusion» Femmes de Polynésie 2022-06-09 (Noiz kontsultatua: 2025-01-07).
* ↑ (Frantsesez) «Henriette Kamia élevée au rang de commandeur de l'ordre de Tahiti Nui» Radio1 2022-12-02 (Noiz kontsultatua: 2025-01-07).
* ↑ (Frantsesez) «Distingués pour leur implication en faveur des personnes handicapées» Tahiti Infos 2017-12-04 (Noiz kontsultatua: 2025-01-07).
* ↑ (Frantsesez) «Avant son départ à la retraite, Matahi Brothers devient chevalier de l'ordre de Tahiti Nui» Tahiti Infos (2022-12-04) (Noiz kontsultatua: 2025-01-07).
* ↑ (Frantsesez) «Henriette Kamia, Officier dans l'Ordre de la Légion d'honneur» Radio1 2022-01-09 (Noiz kontsultatua: 2025-01-07).
* ↑ (Frantsesez) «Huit femmes, huit destins : portraits des Poerava 2023» Tahiti Infos 2023-06-15 (Noiz kontsultatua: 2025-01-07).